Søren Egge Rasmussen (EL), 2022-12-20:
Jamen den blandede pose brintbolsjer kunne have været langt større, for det er sådan set ikke alt i brintaftalerne, der er taget med i det her lovforslag, f.eks. de direkte linjer.
Og i forlængelse af det havde vi jo også planlagt nogle geografisk differentierede forbrugstariffer og lokal kollektiv tarifering, bare for at gøre det endnu mere kompliceret.
Så der var sådan set noget inde i aftalerne, som vi fik med som resultat af en forhandling.
Jeg tror endda, noget af det har været i høring.
Så det kunne egentlig være rart at høre i en udvalgsbehandling, hvad det er for nogle elementer fra brintaftalerne, som ikke er med her, men man har måske en god forklaring på, hvorfor de kommer lige om lidt i en anden pose bolsjer.
Så synes jeg heller ikke, at det er helt klart med den her statslige brintinfrastruktur, om det er Evida eller det er Energinet, som skal stå som ejer af de overordnede brintledninger.
Det kunne måske være meget godt at få afklaret på et tidspunkt, når man nu sådan har to statslige aktører.
Den slags må kunne koordineres på god vis.
Om det så skal være en geografisk opdeling, skal jeg ikke kunne sige, men der må jo være noget der.
Men vi står over for noget her, hvor vi er på vej med at holde et brintudbud, hvor vi skal have mest mulig brint til den lavest mulige tilskudspris.
Vi har jo tidligere har haft processer, hvor vi forestillede os, at vi måske kunne komme frem til at styre, at vi fik brinttog og brintfærger og alt muligt andet i Danmark.
Og så løber man ind i, at man ikke må lave sådan nogle systemer, og at EU kommer og siger, at det er dobbelt statslig støtte og sådan, og det er nok også rigtigt.
Så er vi altså endt der, hvor det er mest mulig brint, vi producerer, og så er det ikke sikret, at den brint bliver brugt i Danmark.
Men jeg synes, at der sådan set ligger en opgave i, at der er aktører i Danmark, som f.eks. er aktive i transportsektoren, som prøver at se på, hvad det er for nogle muligheder, der ligger ligefor.
Jeg synes også, der kunne have været et par bolsjer mere med omkring, at det jo er i proces at lave planlovsændringer, så vi kommer frem til at have 10-15 områder i Danmark, hvor den vedvarende energi bliver topprioriteret, og hvor man kan ekspropriere, hvis det er sådan, at man synes, man virkelig skal lave nogle store områder.
Og i nogle af de områder kunne man jo godt forestille sig, at der kom nogle brintanlæg, som havde direkte linjer hen til nogle vindmøller eller solceller.
Der synes jeg, at vi mangler at få styret, at spildvarmen fra et brintanlæg kommer ind i fjernvarmesystemet.
Jeg har så fået at vide, at det ikke er så klogt at styre det, fordi de samfundsøkonomiske omkostninger ved ledningsføringen af strøm hen til et brintanlæg sådan set er mere omfattende end værdien af den spildvarme, man kan få ud.
Jeg ved ikke, om det er rigtigt.
Jeg tror ikke, det er rigtigt i alle tilfælde.
Og jeg synes, der ligger en opgave i det, hvis man kan være med til at præge, at der er flest mulige brintanlæg, hvorfra spildvarmen kommer ind i vores fjernvarmesystem eller bliver anvendt på anden vis.
Jeg ved, der er nogle større byer, der har det i deres planlægning, at det kunne være brintanlæg, som ligger et eller andet sted, hvor det kan kobles på fjernvarmesystemet.
Og det synes jeg vi skylder os selv.
Det kan godt være, at der er nogle, der kan regne sig frem til i et regneark, at det er endnu væsentligere, at man lægger brintanlæggene steder, hvor det overordnede elnet er stærkt nok til det uden at skulle udbygges for meget.
Men det kunne jo også godt være, at man kunne finde placeringer relativt tæt på Aalborg, Aarhus, København og andre større byer, hvor det er helt naturligt, at spildvarme kommer ind og bliver en god samlet løsning.
Så jeg havde gerne set, at der var endnu flere bolsjer med i den her pakke, men Enhedslisten kan tilslutte sig lovforslaget.